HR Službeni list Europske unije C 70/10

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o programima kvalitete za poljoprivredne i prehrambene proizvode

(2015/C 70/07)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA IZMJENU

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

ZAHTJEV ZA IZMJENU U SKLADU S ČLANKOM 9.

„IDIAZABAL”

EK br.: ES-PDO-0217-01160 – 20.9.2013.

ZOI ( ) ZOZP ( X )

1. Naslov u specifikaciji proizvoda obuhvaćen izmjenom

—

☒

—

☒

—

☐

—

☒

—

☒

—

☐

—

☒

—

☒

—

☒

2. Vrsta izmjene

—

☐

—

☒

—

☐

—

☐

3. Izmjene

3.1. Naziv proizvoda

Uklonjen je naglasak na drugom slovu „a” u nazivu „Idiazabal” kako bi se način pisanja uskladio sa službenim nazivom općine. Idiazabal je baskijski naziv, a u baskijskom jeziku nema takvih naglasaka.

3.2. Opis proizvoda

Maksimalna težina sira povećana je s 3 kg na 3,5 kg. Minimalna težina sira ostala je 1 kg, ali uvedena je tolerancija od 10 % u oba smjera. Visina sira ostaje 8 do 12 cm, ali uvedena je tolerancija od 0,5 cm u oba smjera.

Potreba za povećanjem maksimalne težine proizvoda i uvođenjem stupnja tolerancije u pogledu visine i minimalne težine posljedica je tradicionalne metode proizvodnje ovog sira: postupci gnječenja sirutke i naknadno rezanje mase tako da stane u kalupe – i zbijanje prije prešanja – u cijelosti se provode ručno, što znači da je teško unaprijed znati točnu težinu i visinu proizvoda.

Nadalje, te vrijednosti težine i visine mogu varirati sa skupljanjem kako sir sazrijeva.

Dodaje se detaljni organoleptički opis izgleda, teksture, mirisa i okusa proizvoda.

3.3. Dokaz o podrijetlu

U ovom se odjeljku daje više detalja s obzirom na razne elemente kojima se dokazuje da sir potječe iz područja proizvodnje. U prvoj točki nalazi se opis registara i gospodarskih subjekata te zahtjeva koje moraju zadovoljiti svi gospodarski subjekti koji sudjeluju u proizvodnji sira „Idiazabal”: stočne farme, centri za prikupljanje mlijeka i mljekare. U drugoj točki nalazi se opis sljedivosti, od proizvodnje mlijeka do razdoblja sazrijevanja sira, jamčeći na taj način podrijetlo proizvoda.

3.4. Metoda proizvodnje

Sirovina koja se koristi za proizvodnju sira „Idiazabal” sirovo je ovčje mlijeko pasmina Latxa i Carranzana, koje nije tretirano ni na koji način. U proizvodnji sira „Idiazabal” nikada nije uvedena standardizacija niti je mijenjan sastav sirovine. Međutim, zbog tehnološkog napretka te prakse postaju sve uobičajenije u mliječnoj industriji i tako je dodano izričito upućivanje na učinak da tretiranje mlijeka nije dopušteno. Također, kako bi se očuvala kvaliteta proizvoda i njegova prirodna svojstva nije moguće koristiti nikakve aditive osim fermentiranih mliječnih proizvoda, lizozima, sirila i soli.

Što se tiče uvjeta u kojima se sir proizvodi, razdoblje u kojem se masa cijedi i zagrijava jasno je utvrđeno, iako su upućivanja na njegovo trajanje uklonjena jer se svaka takva brojka može dati samo kao smjernica. Iz istog su razloga izbrisana upućivanja na trajanje prešanja i minimalne i maksimalne brojke povezane s prešanjem. Te se brojke ne mogu utvrditi na apstraktan način jer ovise o više varijabli kao što su karakteristike preše, veličina sira, sobna temperatura i pH sira u vrijeme prešanja.

U skladu s ograničenjima korištenja aditiva spomenuto je da se za soljenje može koristiti samo kuhinjska sol. To znači da nisu dopušteni aditivi koji pomažu u konzerviranju salamure. Svrha ovog pravila jest očuvati prirodno svojstvo proizvoda.

Iz godina prakse u izradi sira i stečenog znanja može se zaključiti da određivanje preciznih uvjeta za cijeđenje može biti kontraproduktivno. Potreba da se sir cijedi ili da se umjesto toga tekućina samo „drenira”, zajedno s trajanjem cijeđenja i temperaturom te vlažnošću, ovisi o mnoštvu varijabli kao što su doba godine, temperatura mliječnog proizvoda u fazi prešanja, težina sira u prostorijama za sazrijevanje i slično. Zbog toga je cijeđenje izbrisano iz obveznih procesa proizvoda.

Zahvaljujući boljem razumijevanju načina uporabe prostorija za sazrijevanje (što je bilo vrlo ograničeno prilikom sastavljanja originalne specifikacije) zaključeno je da su rasponi temperature i vlažnosti u mljekarama i u prostorijama za sazrijevanje bili prekomjerni i restriktivni bez valjanog razloga. Raspon relativne vlažnosti stoga je povećan na 80 % – 95 % a raspon temperature na 8 °C – 14 °C.

Ako se proizvod dimi, to se može učiniti samo njegovim izlaganjem dimu od zapaljenog prirodnog drveta. Time se onemogućuje, primjerice, korištenje drveta tretiranog lakom koje može učiniti sir nezdravim.

3.5. Označivanje

Daje se detaljniji opis karakteristika etiketa i sekundarnih etiketa koje identificiraju sir „Idiazabal”, kad se prodaje kao cijeli komad sira ili izrezan u komade. Dodano je obilježje kako bi se osigurala autentičnost i ispravna identifikacija sira: kazeinska oznaka s jedinstvenim serijskim brojem pričvršćenim za svaki sir.

Nacionalni zahtjevi:

Ovaj dio specifikacije izbrisan je u skladu s odredbama članka 7. Uredbe (EU) br. 1151/2012.

3.6. Ostalo

Navedeno je da se rezanje i pakiranje moraju izvršiti u proizvodnom području zbog kvalitete i sljedivosti, kako je opisano u stavku 3.3. jedinstvenog dokumenta.

Također, ispravljene su sljedeće pogreške koje su se nalazile u originalnoj specifikaciji zaštićene oznake izvornosti „Idiazabal”:

U stavku o proizvodnom području ispravljena je pogreška u koordinatama povezanima s upućivanjem na grinički meridijan. Proizvodno područje nalazi se između 43° 27′ i 41° 54′ sjeverno i 1° 05′ i 3° 37′ zapadno. U specifikaciji je bilo pogrešno navedeno istočno umjesto zapadno.

U zadnjoj rečenici stavka 2.(c) poveznice izostavljen je pojam „Latxa”. To je ispravljeno kako slijedi: „Rioja Alavesa i Ribera Navarra imaju kopnenu mediteransku klimu gdje se nalazi mala farma ovaca Latxa.”

U međuvremenu, pojam „Latxa” zamjenjuje pojam „Lacha” koji se nalazio u ranijoj specifikaciji kao upućivanje na jednu od pasmina ovaca koje proizvode sirovinu. Razlog tomu je da je pojam „Latxa”, koji dolazi iz baskijskog jezika, službeni naziv ove pasmine u skladu sa Službenim katalogom španjolskih pasmina stoke (Prilog 1. Kraljevskom ukazu 2129/2008 od 26. prosinca 2008. o uspostavi nacionalnog programa za očuvanje, poboljšanje i potporu pasminama stoke).

Što se tiče točke (f) specifikacije o nadležnim tijelima ili tijelima odgovornima za provjeru sukladnosti s odredbama specifikacije:

Predlaže se sljedeći tekst:

„Provjera sukladnosti s uvjetima utvrđenim u ovoj specifikaciji zaštićene oznake izvornosti ‚Idiazabal’ odgovornost je Glavne uprave za prehrambenu industriju Ministarstva poljoprivrede, hrane i okoliša.”

Razlog: tijelo nadležno za provjere je Glavna uprava za prehrambenu industriju Ministarstva poljoprivrede, hrane i okoliša.

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (3)

„IDIAZABAL”

EK br.: ES-PDO-0217-01160 – 20.9.2013.

ZOI ( ) ZOZP ( X )

1. Naziv

„Idiazabal”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

Sir „Idiazabal” proizvodi se isključivo od sirovog ovčjeg mlijeka pasmina Latxa i Carranzana. Prešan je, nekuhan i sazrijeva minimalno 60 dana. Ima minimalnu težinu od 1 kg (s odstupanjem od 10 % na više ili na niže), visinu između 8 i 12 cm (s odstupanjem od 0,5 cm) i promjer između 10 i 30 cm. Sir se može dimiti.

Sir je cilindričnog oblika, tvrde kore, gladak i svijetložute boje ili tamnosmeđe ako je riječ o dimljenom siru. Šnita (boja i rupe) sira homogena je, od boje slonovače do žute boje slame, s malim rupicama raznih oblika koje su malobrojne. Tekstura sira prilično je elastična, čvrsta i ima određenu količinu zrnatosti. Što se tiče mirisa i okusa, ima tipičan snažan miris koji podsjeća na ovčje mlijeko i sirilo, te okus koji je uravnotežen i intenzivan na nepcu, s blagim pikantnim, kiselim notama i prema potrebi okusom dima. Njegov snažan miris ostaje dugo u ustima nakon gutanja.

Udio mliječne masti suhog ekstrakta ne smije biti manji od 45 %; ukupna količina proteina suhog ekstrakta mora biti najmanje 25 % i samog suhog ekstrakta mora biti najmanje 55 %. pH vrijednost proizvoda mora biti između 4,9 i 5,5.

3.3. Sirovine (samo za prerađene proizvode)

Sirovo ovčje mlijeko pasmina Latxa i Carranzana u definiranom zemljopisnom području.

Mlijeku se ne smiju dodavati nikakve tvari osim fermentiranih mliječnih proizvoda, lizozima, sirila i soli.

3.4. Hrana za životinje (samo za proizvode životinjskog podrijetla)

Pasmine ovaca Latxa i Carranzana obično se vode na ispašu tijekom gotovo cijele godine. Stada se periodično premještaju u doline i iz njih prema gornjim padinama planina, ovisno o godišnjem dobu. Budući da praktično cijelu godinu žive u prirodnom okolišu, ovce se u osnovi hrane spontanom vegetacijom u šumama na nižim padinama zimi te na višim travnjacima ljeti. Kada su uvjeti na travnjacima teški ili kada se to preporučuje zbog brojnih fizioloških razloga (laktacija), hrane se u oborima.

3.5. Posebni koraci u proizvodnji koji se moraju provesti u definiranom zemljopisnom području

Proizvodnja mlijeka i proizvodnja i sazrijevanje sira moraju se odvijati u definiranom zemljopisnom području, što znači da se sve faze proizvodnje provode u definiranom području.

3.6. Posebna pravila za rezanje, ribanje, pakiranje itd.

Sir „Idiazabal” može se prodavati cijeli ili izrezan u komade.

Pakiranje sira „Idiazabal” ili njegovih komada, ovisno što je primjenjivo, uvijek se mora provoditi nakon minimalnog razdoblja sazrijevanja sira od 60 dana.

Rezanje sira, osim ako se proizvod prodaje na veliko, i kada se pakira, prema potrebi se mora izvoditi u definiranom zemljopisnom području. Postoje dva razloga za to:

Prvo, kada se sir reže na komade, najmanje dvije stranice sira gube zaštitnu koru. Stoga, kako bi se očuvala organoleptička svojstva sira „Idiazabal”, kod rezanja proizvoda izrezane komade treba vrlo brzo pakirati nakon rezanja.

Drugo, može se dogoditi da kao posljedica rezanja na komade identifikatori autentičnosti i podrijetla proizvoda nestanu ili više ne budu vidljivi. Kako se ne bi narušila autentičnost izrezanog proizvoda, stoga je potrebno rezati ga i pakirati na mjestu podrijetla.

3.7. Posebna pravila za označivanje

Sir „Idiazabal” mora imati sljedeća tri identifikatora:

— Kazeinska oznaka s jedinstvenim serijskim brojem mora biti pričvršćena na svaki sir u kalupu ili u fazi prešanja. Oznaku pruža upravno tijelo.

— Etikete koje se koriste za stavljanje sira na tržište moraju uključivati naziv i logotip Zaštićene oznake izvornosti.

— Etikete koje se koriste za sir, bilo da se stavlja na tržište cijeli ili u komadima, moraju biti pričvršćene u mljekari u kojoj je sir proizveden i u kojoj je sazrio, u skladu sa španjolskim zakonom.

— Sir mora imati sekundarnu etiketu, svaku s vlastitim serijskim brojem, kodificiranu u skladu s veličinom i oblikom sira koji potvrđuje. Sekundarna etiketa mora sadržavati naziv „Idiazabal” i logotip Zaštićene oznake izvornosti. Sekundarne etikete pruža i provjerava upravno tijelo i čini ih dostupnima na nediskriminatoran način svim gospodarskim subjektima koji ih zatraže i koji ispunjavaju uvjete specifikacije.

4. Sažeta definicija zemljopisnog područja

Zemljopisno područje uključuje prirodne okoliše pasmina ovaca Latxa i Carranzana u Álavi, Vizcayi, Guipúzcoau i Navarri, osim općina Valle del Roncal. Područje proizvodnje nalazi se na sjeveru Iberskog poluotoka, između 43° 27′ i 41° 54′ sjeverno i 1° 05′ i 3° 37′ zapadno, na temelju griničkog meridijana.

5. Povezanost sa zemljopisnim područjem

5.1. Posebnost zemljopisnog područja

U ovom području postoje dokazi o uzgoju ovaca pasmina Latxa i Carranzana još od otprilike 2200. prije Krista. Posebna svojstva područja od najveće su važnosti za ispravan razvoj i upravljanje ovim pasminama jer su se nakon toliko godina prilagodile tom području. Područje proizvodnje jest vrlo razvedena i složena planinska regija u kojoj je komunikacija otežana. To je pridonijelo trajnom postojanju uzgoja ovaca u mnogim dolinama i visoravnima. Tla su bogata osnovnim i ostalim hranjivim tvarima, s učincima erozije naglašenim prirodnim značajkama stijena i povremeno prisutnošću karbonatnih stijena u profilu tla, što čini izvrsno tlo za ispašu. Topografske značajke područja stvaraju raznoliku klimu koja varira od atlantske do mediteranske, s prijelaznim zonama uzrokovanim učinkom barijera planinskih lanaca. Mreža vodotokova velika je i bogata budući da postoje mnogi brežuljci i planine te puno padalina. Postoje dva porječja: kantabrijsko, u koje utječe voda iz Vizcaye, Guipúzcoae i sjevernih dolina Álave i Navarre; i mediteransko, koje obuhvaća Álavu, Navarru Mediu i La Riberu. Što se tiče biljnog svijeta, ima puno prirodnih livada i travnjaka. Povoljni klimatski uvjeti i uvjeti tla potaknuli su rast vodenog i podvodnog bilja koje potječe od oceanskog svojstva Baskije i sjevera Navarre.

5.2. Posebnosti proizvoda

Sir „Idiazabal” ima svoja osjetilna svojstva po kojima se razlikuje od ostalih sireva. To se može primijetiti u bogatstvu nijansi mirisa i okusa proizvoda; također je vrlo male do srednje elastičnosti i zrnatosti te srednje do visoke razine čvrstoće. Sir ima intenzivan okus koji dugo ostaje na nepcu, sa savršenom ravnotežom između mliječnih aroma, sirila i mirisa „prženja” što su njegova temeljna osjetilna svojstva i koji su dopunjeni velikim brojem nijansi okusa i mirisa koji siru daju stvarnu osobnost.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Posebne karakteristike proizvodnje mlijeka koje se koristi za proizvodnju sira „Idiazabal” u osnovi potječu od odobrenih pasmina (Latxa i Carranzana). Prilagodba ovih ovaca na definirano zemljopisno područje i povijesni odnos između okoliša, ovaca i pastira stvara trajnu povezanost koja mnogo pridonosi pojašnjenju posebnih svojstava sira „Idiazabal”. Latxa i Carranzana su pasmine ovaca koje su vrlo pogodne za davanje mlijeka, otporne su i prilagođene planinama te se slažu s baskijskom kulturom uzgoja ovaca, topografijom i „zelenim” ekološkim obilježjima njihovih domaćih tratina.

Sva navedena svojstva koja dolaze iz prirodnog okoliša koji se mijenja s godišnjim dobima, vrstama pašnjaka, klimom i slično nalaze svoj izraz u siru „Idiazabal” zahvaljujući korištenju sirovog, nezagrijanog mlijeka, jer bi se zagrijavanjem poništile ili umanjile osjetilne nijanse koje proizvod čine ukusnim za jelo i predstavljaju dio dugogodišnje tradicije ovog područja.

Upućivanje na objavu specifikacije

(članak 5. stavak 7. Uredbe (EZ) br. 510/2006 (4))

http://www.magrama.gob.es/es/alimentacion/temas/calidad-agroalimentaria/PLIEGO_incluidas_modif_Idi_v6-5-14_tcm7-326642.pdf

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Zamijenjena Uredbom (EU) br. 1151/2012.

(4) Vidjeti bilješku 3.